Avis juridique important

|

31989D0596

89/596/ΕΟΚ: Απόφαση της Επιτροπής της 13ης Οκτωβρίου 1989 περί αποδοχής αναλήψεων υποχρεώσεων σχετικά με τη διαδικασία αντιντάμπινγκ όσον αφορά ορισμένους κρουστικούς εκτυπωτές χαρακτήρων με πίνακα κουκίδων που συναρμολογούνται στην Κοινότητα από τις NEC Technology Ltd και Star Micrοnics Manufacturing Ltd

Επίσημη Εφημερίδα αριθ. L 340 της 23/11/1989 σ. 0025 - 0026

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 13ης Οκτωβρίου 1989  περί αποδοχής αναλήψεων υποχρεώσεων σχετικά με τη διαδικασία αντιντάμπινγκ όσον αφορά ορισμένους κρουστικούς εκτυπωτές χαρακτήρων με πίνακα κουκίδων που συναρμολογούνται στην Κοινότητα από τις NEC Technology Ltd και Star Micronics Manufacturing Ltd  (89/596/EOK)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Οικονομικής Κοινότητας (1), και ιδίως το άρθρο 13 παράγραφος 10,  Μετά από διαβουλεύσεις στο πλαίσιο της συμβουλευτικής επιτροπής όπως προβλέπεται στον προαναφερθέντα κανονισμό,  Εκτιμώντας ότι:  Α. Διαδικασία  (1) Το Νοέμβριο 1988, η Επιτροπή έλαβε καταγγελία που υποβλήθηκε από την Επιτροπή Ευρωπαίων Κατασκευαστών Εκτυπωτών ( Euro Print) εκ μέρους των παραγωγών κρουστικών εκτυπωτών χαρακτήρων με πίνακα κουκίδων (εκτυπωτές SIDM), των οποίων η συλλογική παραγωγή αντιπροσωπεύει το μεγαλύτερο τμήμα της κοινοτικής παραγωγής του εν λόγω προϊόντος.  Η καταγγελία περιείχε επαρκή αποδεικτικά στοιχεία για το γεγονός ότι, μετά από την έναρξη της έρευνας όσον αφορά τους εκτυπωτές SIDM καταγωγής Ιαπωνίας (2) που οδήγησε στην έκδοση του κανονισμού (ΕΟΚ) αριθ. 3651/88 του Συμβουλίου (3), με τον οποίο έχει επιβληθεί οριστικός δασμός αντιντάμπινγκ στις εισαγωγές των προϊόντων αυτών, ορισμένες εταιρείες συναρμολογούσαν εκτυπωτές SIDM στην Κοινότητα υπό τους όρους που αναφέρονται στο άρθρο 13 παράγραφος 10 του κανονισμού (ΕΟΚ) αριθ. 2423/88.  Κατά συνέπεια μετά από διαβουλεύσεις, η Επιτροπή ανήγγειλε με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (4) την έναρξη έρευνας σύμφωνα με το εν λόγω άρθρο 13 παράγραφος 10 όσον αφορά τους εκτυπωτές SIDM που συναρμολογούνται στην Κοινότητα από εταιρείες οι οποίες σχετίζονται ή συναιτερίζονται με τους ακόλουθους ιάπωνες κατασκευαστές, των οποίων οι εξαγωγές υπόκεινται σε οριστικό δασμό αντιντάμπινγκ:  - Brother Industries Ltd,  - Citizen Watch Co. Ltd,  - Fujitsu Ltd,  - Juki Corporation,  - Matsushita Electric Co.,  - NEC Corporation,  - OKI Electric Industry Co. Ltd,  - Seiko Epson Corporation,  - Seikosha Co. Ltd,  - Star Micronics Co. Ltd,  - Tokyo Electric Company.  Β. Αποτελέσματα της έρευνας  (2) Η έρευνα έδειξε ότι οι εταιρείες Brother, Citizen, Fujitsu, Matsushita, OKI, Seikosha και TEC είχαν φθάσει το απαιτούμενο ποσοστό του 40 % των μη ιαπωνικών μερών κατά την περίοδο έρευνας. Κατά συνέπεια, οι σχετικοί δασμοί αντιντάμπινγκ δεν έχουν επιβληθεί στους εκτυπωτές SIDM που συναρμολογούνται στην Κοινότητα από τις εταιρείες αυτές. Επί πλέον οι Epson Γαλλίας και Epson Ηνωμένου Βασιλείου έχουν προσφέρει αναλήψεις υποχρεώσεων κατά τη διάρκεια της διαδικασίας που έγιναν αποδεκτές με την απόφαση 81/543/ΕΟΚ της Επιτροπής (1).  (3) Όσον αφορά τις NEC και Star, αφού λήφθηκαν υπόψη οι περιστάσεις για κάθε περίπτωση, ο κανονισμός (ΕΟΚ) αριθ. 3042/89 του Συμβουλίου (2) έχει επεκτείνει το δασμό αντιντάμπινγκ που είχε επιβληθεί με τον κανονισμό (ΕΟΚ) αριθ. 3651/88 σε ορισμένους εκτυπωτές SIDM που συναρμολογούνται στην Κοινότητα από τις εταιρείες αυτές.  Γ. Αναλήψεις υποχρεώσεων  (4) Οι NEC και Star έχουν επίσης προτείνει τη στιγμή αυτή αναλήψεις υποχρεώσεων. Η Επιτροπή επαλήθευσε, στις εγκαταστάσεις των ενδιαφερομένων εταιρειών, ότι οι εταιρείες αυτές είχαν αναιρέσει τους όρους που δικαιολογούσαν την επέκταση του δασμού αντιντάμπινγκ με τον κανονισμό (ΕΟΚ) αριθ. 3042/89 στους εκτυπωτές SIDM που συναρμολογούνται στην Κοινότητα. Με βάση τις προτεινόμενες αναλήψεις υποχρεώσεων και τα αποτελέσματα της επαλήθευσης και κατόπιν διαβουλεύσεων, η Επιτροπή θεωρεί ότι οι μεταβολές στην προμήθεια μερών και υλικών, καθώς και οι διασφαλίσεις όσον αφορά τις μελλοντικές προμήθειες και τις άλλες πλευρές των διαδικασιών παραγωγής ή συναρμολόγησης των εταιρειών στην Κοινότητα, είναι επαρκείς ώστε να γίνουν αποδεκτές οι αναλήψεις υποχρεώσεων,  ΑΠΟΦΑΣΙΖΕΙ:  Άρθρο μόνο  Γίνονται αποδεκτές οι αναλήψεις υποχρεώσεων που έχουν προταθεί από τις NEC Technology (UK) Ltd και Star Micronics Manufacturing Ltd όσον αφορά τους κρουστικούς εκτυπωτές χαρακτήρων με πίνακα κουκίδων που τυπώνουν κουκίδες με ακίδες, που υπάγονται στον κωδικό ΣΟ ex 8471 92 90, και εισάγονται στο εμπόριο της Κοινότητας αφού συναρμολογηθούν στην Κοινότητα από τις εταιρείες αυτές.  Βρυξέλλες, 13 Οκτωβρίου 1989.  Για την Επιτροπή  Karel VAN MIERT  Μέλος της Επιτροπής  (1) ΕΕ αριθ. L 209 της 2. 8. 1988, σ. 1.  (2) ΕΕ αριθ. C 111 της 25. 4. 1987, σ. 2.  (3) ΕΕ αριθ. L 317 της 24. 11. 1988, σ. 33.  (4) ΕΕ αριθ. C 327 της 20. 12. 1988, σ. 8.  (1) ΕΕ αριθ. L 291 της 10. 10. 1989, σ. 57.  (2) ΕΕ αριθ. L 291 της 10. 10. 1989, σ. 52.


title: Απόφαση (EE) 2015/2037 του Συμβουλίου, της 10ης Νοεμβρίου 2015, για την εξουσιοδότηση των κρατών μελών να κυρώσουν, προς το συμφέρον της Ευρωπαϊκής Ένωσης, το πρωτόκολλο του 2014 στη σύμβαση για την αναγκαστική εργασία, του 1930, της Διεθνούς Οργάνωσης Εργασίας σχετικά με τα θέματα που αφορούν την κοινωνική πολιτική

text:
               14.11.2015

               EL

               Επίσημη Εφημερίδα της Ευρωπαϊκής Ένωσης

               L 298/23

         ΑΠΌΦΑΣΗ (EE) 2015/2037 ΤΟΥ ΣΥΜΒΟΥΛΊΟΥ
   της 10ης Νοεμβρίου 2015
   για την εξουσιοδότηση των κρατών μελών να κυρώσουν, προς το συμφέρον της Ευρωπαϊκής Ένωσης, το πρωτόκολλο του 2014 στη σύμβαση για την αναγκαστική εργασία, του 1930, της Διεθνούς Οργάνωσης Εργασίας σχετικά με τα θέματα που αφορούν την κοινωνική πολιτική
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 153 παράγραφος 2, σε συνδυασμό με το άρθρο 153 παράγραφος 1 στοιχεία α) και β) και το άρθρο 218 παράγραφος 6 στοιχείο α) σημείο ν),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Η Ένωση προωθεί την κύρωση των διεθνών συμβάσεων εργασίας οι οποίες έχουν ταξινομηθεί από τη Διεθνή Οργάνωση Εργασίας (ΔΟΕ) ως επικαιροποιημένες, για τη συμβολή στις προσπάθειες της Ένωσης για την προώθηση των ανθρωπίνων δικαιωμάτων και της αξιοπρεπούς εργασίας για όλους, καθώς και για την εξάλειψη της εμπορίας ανθρώπων τόσο εντός όσο και εκτός της Ένωσης. Η προστασία των θεμελιωδών αρχών και δικαιωμάτων στην εργασία αποτελεί βασική πτυχή της προώθησης αυτής.

               (2)

               Η σύμβαση για την αναγκαστική ή υποχρεωτική εργασίας, του 1930, της Διεθνούς Οργάνωσης Εργασίας, που συμπληρώνει το πρωτόκολλο του 2014, αποτελεί θεμελιώδη σύμβαση της ΔΟΕ και επηρεάζει τους κανόνες που παραπέμπουν στα βασικά εργασιακά πρότυπα.

               (3)

               Μέρη των κανόνων του πρωτοκόλλου του 2014 στη σύμβαση για την αναγκαστική εργασία, του 1930, της Διεθνούς Οργάνωσης Εργασίας («το πρωτόκολλο») εμπίπτουν στις αρμοδιότητες της Ένωσης σύμφωνα με το άρθρο 153 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ). Ειδικότερα, ορισμένες διατάξεις του πρωτοκόλλου καλύπτονται ήδη από το κεκτημένο της Ένωσης στον τομέα της κοινωνικής πολιτικής. Ως προς τούτο, ειδικότερα το άρθρο 1 παράγραφος 1 και το άρθρο 2 στοιχεία α) και δ) του πρωτοκόλλου αφορούν θέματα που διέπονται από την οδηγία 91/533/ΕΟΚ του Συμβουλίου (1), την οδηγία 2008/104/ΕΚ του Ευρωπαϊκού Κοινοβουλίου και του Συμβουλίου (2) καθώς και την οδηγία για την υγεία και την ασφάλεια στην εργασία, συμπεριλαμβανομένης της οδηγίας 89/391/ΕΟΚ του Συμβουλίου (3), της οδηγίας 2003/88/ΕΚ του Ευρωπαϊκού Κοινοβουλίου και του Συμβουλίου (4), της οδηγίας 94/33/ΕΚ του Συμβουλίου (5) και της οδηγίας 92/85/ΕΟΚ του Συμβουλίου (6).

               (4)

               Το άρθρο 19 παράγραφος 4 του καταστατικού της ΔΟΕ για την έκδοση και την κύρωση των Συμβάσεων εφαρμόζεται παρόμοια στα πρωτόκολλα, που είναι δεσμευτικές διεθνείς συμφωνίες, με την επιφύλαξη της κύρωσης και συνδέονται με συμβάσεις.

               (5)

               Η Ένωση δεν μπορεί να κυρώσει το πρωτόκολλο, δεδομένου ότι μόνο κράτη μπορούν να είναι συμβαλλόμενα μέρη του.

               (6)

               Τα κράτη μέλη θα πρέπει συνεπώς να εξουσιοδοτηθούν να κυρώσουν το πρωτόκολλο, ενεργώντας από κοινού προς το συμφέρον της Ένωσης, όσον αφορά τα τμήματα που εμπίπτουν στην αρμοδιότητα της Ευρωπαϊκής Ένωσης σύμφωνα με το άρθρο 153 παράγραφος 2 της ΣΛΕΕ.

               (7)

               Οι διατάξεις του πρωτοκόλλου που εμπίπτουν στην αρμοδιότητα της Ένωσης, εκτός από τις διατάξεις που αφορούν την κοινωνική πολιτική, θα υπόκεινται σε απόφαση που εκδόθηκε παράλληλα με την παρούσα απόφαση,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα κράτη μέλη, με την παρούσα απόφαση, εξουσιοδοτούνται να κυρώσουν, για τα μέρη που εμπίπτουν στην αρμοδιότητα της Ένωσης σύμφωνα με το άρθρο 153 παράγραφος 2 της ΣΛΕΕ, το πρωτόκολλο του 2014 στη σύμβαση για την αναγκαστική εργασία, του 1930, της Διεθνούς Οργάνωσης Εργασίας.
   Άρθρο 2
   Τα κράτη μέλη θα πρέπει να προβούν στις αναγκαίες ενέργειες για την κατάθεση των εγγράφων κύρωσης της σύμβασης στον γενικό διευθυντή του Διεθνούς Γραφείου Εργασίας ΔΟΕ το συντομότερο δυνατόν και κατά προτίμηση πριν από τις 31 Δεκεμβρίου 2016.
   Άρθρο 3
   Η παρούσα απόφαση απευθύνεται στα κράτη μέλη.

      Βρυξέλλες, 10 Νοεμβρίου 2015.

            Για το Συμβούλιο

            Ο Πρόεδρος

         P. GRAMEGNA

      (1)  Οδηγία 91/533/ΕΟΚ του Συμβουλίου, της 14ης Οκτωβρίου 1991, σχετικά με την υποχρέωση του εργοδότη να ενημερώνει τον εργαζόμενο για τους όρους που διέπουν τη σύμβαση ή τη σχέση εργασίας (ΕΕ L 288 της 18.10.1991, σ. 32).

      (2)  Οδηγία 2008/104/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, περί της εργασίας μέσω εταιρείας προσωρινής απασχόλησης (ΕΕ L 327 της 5.12.2008, σ. 9).

      (3)  Οδηγία 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (ΕΕ L 183 της 29.6.1989, σ. 1).

      (4)  Οδηγία 2003/88/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με ορισμένα στοιχεία της οργάνωσης του χρόνου εργασίας (ΕΕ L 299 της 18.11.2003, σ. 9).

      (5)  Οδηγία 94/33/ΕΚ του Συμβουλίου, της 22ας Ιουνίου 1994, για την προστασία των νέων κατά την εργασία (ΕΕ L 216 της 20.8.1994, σ. 12).

      (6)  Οδηγία 92/85/ΕΟΚ του Συμβουλίου, της 19ης Οκτωβρίου 1992, σχετικά με την εφαρμογή μέτρων που αποβλέπουν στη βελτίωση της υγείας και της ασφάλειας κατά την εργασία των εγκύων, λεχώνων και γαλουχουσών εργαζομένων (δέκατη ειδική οδηγία κατά την έννοια του άρθρου 16, παράγραφος 1, της οδηγίας 89/391/ΕΟΚ) (ΕΕ L 348 της 28.11.1992, σ. 1).


title: 2010/523/ΕΕ: Απόφαση του Ευρωπαϊκού Κοινοβουλίου, της 5ης Μαΐου 2010 , σχετικά με το κλείσιμο των λογαριασμών του Ευρωπαϊκού Οργανισμού Περιβάλλοντος για το οικονομικό έτος 2008

text:
               25.9.2010

               EL

               Επίσημη Εφημερίδα της Ευρωπαϊκής Ένωσης

               L 252/154

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 5ης Μαΐου 2010
   σχετικά με το κλείσιμο των λογαριασμών του Ευρωπαϊκού Οργανισμού Περιβάλλοντος για το οικονομικό έτος 2008
   (2010/523/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2008,
   έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2008 συνοδευόμενη από τις απαντήσεις του Οργανισμού (1),
   έχοντας υπόψη τη σύσταση του Συμβουλίου της 16ης Φεβρουαρίου 2010 (5827/2010 — C7-0061/2010),
   έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,
   έχοντας υπόψη τον κανονισμό (ΕΚ) αριθ. 401/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, για τον Ευρωπαϊκό Οργανισμό Περιβάλλοντος και το Ευρωπαϊκό δίκτυο Πληροφοριών και Παρατηρήσεων σχετικά με το Περιβάλλον (κωδικοποιημένη έκδοση) (3) και συγκεκριμένα το άρθρο 13,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου (4), και ιδίως το άρθρο 94,
   έχοντας υπόψη το άρθρο 77 και το παράρτημα VI του εσωτερικού κανονισμού του,
   έχοντας υπόψη την έκθεση της επιτροπής ελέγχου του προϋπολογισμού και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A7-0092/2010),

               1.

               εγκρίνει το κλείσιμο των λογαριασμών του Ευρωπαϊκού Οργανισμού Περιβάλλοντος για το οικονομικό έτος 2008·

               2.

               αναθέτει στον πρόεδρό του να διαβιβάσει την παρούσα απόφαση στον Γενικό Διευθυντή του Ευρωπαϊκού Οργανισμού Περιβάλλοντος, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Jerzy BUZEK

            Ο Γενικός Γραμματέας

         Klaus WELLE

      (1)  ΕΕ C 304 της 15.12.2009, σ. 60.

      (2)  ΕΕ L 248 της 16.9.2002, σ. 1.

      (3)  ΕΕ L 126 της 21.5.2009, σ. 13.

      (4)  ΕΕ L 357 της 31.12.2002, σ. 72.


title: Απόφαση του Συμβουλίου, της 21ης Σεπτεμβρίου 2009 , σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή ορισμένων διατάξεων της συμφωνίας ανάμεσα στην Ευρωπαϊκή Ένωση, την Ισλανδία και τη Νορβηγία για την εφαρμογή ορισμένων διατάξεων της απόφασης 2008/615/ΔΕΥ του Συμβουλίου σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, και της απόφασης 2008/616/ΔΕΥ του Συμβουλίου για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, καθώς και του παραρτήματός της

text:
               31.12.2009

               EL

               Επίσημη Εφημερίδα της Ευρωπαϊκής Ένωσης

               L 353/1

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 21ης Σεπτεμβρίου 2009
   σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή ορισμένων διατάξεων της συμφωνίας ανάμεσα στην Ευρωπαϊκή Ένωση, την Ισλανδία και τη Νορβηγία για την εφαρμογή ορισμένων διατάξεων της απόφασης 2008/615/ΔΕΥ του Συμβουλίου σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, και της απόφασης 2008/616/ΔΕΥ του Συμβουλίου για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, καθώς και του παραρτήματός της
   (2009/1023/ΔΕΥ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΙΚΗΣ ΕΝΩΣΗΣ,
   Έχοντας υπόψη τη συνθήκη περί ιδρύσεως της Ευρωπαϊκής Κοινότητας, και ιδίως τα άρθρα 24 και 38,
   Εκτιμώντας τα ακόλουθα:

               (1)

               Η Ισλανδία, με επιστολή της προς τον Πρόεδρο του Συμβουλίου της 24ης Σεπτεμβρίου 2008, και η Νορβηγία, με επιστολή της προς τον Πρόεδρο του Συμβουλίου της 7ης Ιουλίου 2008, ζήτησαν να συνδεθούν με τους μηχανισμούς αστυνομικής και νομικής συνεργασίας ανάμεσα στα κράτη μέλη της Ένωσης, που έχουν εγκαθιδρυθεί με τις αποφάσεις του Συμβουλίου 2008/615/ΔΕΥ, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (1), και 2008/616/ΔΕΥ, της 23ης Ιουνίου 2008, για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (2), καθώς και του παραρτήματός της.

               (2)

               Κατόπιν της εξουσιοδότησης που δόθηκε στην Προεδρία στις 24 Οκτωβρίου 2008, η οποία επικουρείται από την Επιτροπή και από την αντιπροσωπεία που εκπροσωπεί το κράτος μέλος το οποίο αναλαμβάνει την επόμενη Προεδρία, ολοκληρώθηκαν διαπραγματεύσεις με την Ισλανδία και τη Νορβηγία σχετικά με συμφωνία για την εφαρμογή ορισμένων διατάξεων της απόφασης 2008/615/ΔΕΥ του Συμβουλίου σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, και της απόφασης 2008/616/ΔΕΥ του Συμβουλίου για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, και του παραρτήματός της («η Συμφωνία»).

               (3)

               Με την επιφύλαξη της σύναψής της σε μεταγενέστερη ημερομηνία, η συμφωνία που μονογραφήθηκε στις 28 Νοεμβρίου 2008 θα πρέπει να υπογραφεί και η συνημμένη δήλωση να εγκριθεί.

               (4)

               Η συμφωνία προβλέπει την προσωρινή εφαρμογή ορισμένων διατάξεών της. Οι διατάξεις αυτές θα πρέπει να εφαρμοσθούν προσωρινώς εν αναμονή της ολοκλήρωσης των διαδικασιών για την επίσημη σύναψη της συμφωνίας και της έναρξης ισχύος της,

         ΑΠΟΦΑΣΙΖΕΙ:
   Άρθρο 1
   Η υπογραφή της συμφωνίας εγκρίνεται εξ ονόματος της Ευρωπαϊκής Ένωσης, υπό την επιφύλαξη της σύναψής της.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Η επισυναπτόμενη στην παρούσα απόφαση δήλωση εγκρίνεται εξ ονόματος της Ευρωπαϊκής Ένωσης.
   Άρθρο 3
   Ο Πρόεδρος του Συμβουλίου εξουσιοδοτείται να ορίσει το(τα) πρόσωπο(-α) που είναι αρμόδιο(-α) να υπογράψει(-ουν) τη συμφωνία εξ ονόματος της Ευρωπαϊκής Ένωσης, υπό την επιφύλαξη της σύναψής της.

      Βρυξέλλες, 21 Δεκεμβρίου 2009.

            Για το Συμβούλιο

            Ο Πρόεδρος

         T. BILLSTRÖM

      (1)  ΕΕ L 210 της 6.8.2008, σ. 1.

      (2)  ΕΕ L 210 της 6.8.2008, σ. 12.

         ΣΥΜΦΩΝΊΑ

      μεταξύ της Ευρωπαϊκής Ένωσης αφενός, και της Ισλανδίας και της Νορβηγίας αφετέρου, για την εφαρμογή ορισμένων διατάξεων της απόφασης 2008/615/ΔΕΥ του Συμβουλίου σχετικά με την αναβάθμιση της διασυνοριακης συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, και της απόφασης 2008/616/ΔΕΥ του Συμβουλίου για την έφαρμογη της απόφασης 2008/615/ΔΕΥ σχετικά με την αναβάθμιση της διασυνοριακής σύνεργασιας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, κάθως και του παραρτήματος της
      Η ΕΥΡΩΠΑΪΚΗ ΕΝΩΣΗ,
      αφενός, και
      Η ΙΣΛΑΝΔΙΑ
      και
      Η ΝΟΡΒΗΓΙΑ,
      αφετέρου,
      εφεξής «τα συμβαλλόμενα μέρη»,
      ΕΠΙΘΥΜΩΝΤΑΣ να βελτιώσουν την αστυνομική και δικαστική συνεργασία μεταξύ των κρατών μελών της Ευρωπαϊκής Ένωσης και της Ισλανδίας και της Νορβηγίας, χωρίς να θίγονται οι κανόνες για την προστασία της ατομικής ελευθερίας·
      ΕΚΤΙΜΩΝΤΑΣ ότι οι σημερινές σχέσεις μεταξύ των συμβαλλομένων μερών, ιδίως δε η συμφωνία που έχει συνάψει το Συμβούλιο της Ευρωπαϊκής Ένωσης με την Ισλανδία και τη Νορβηγία για τη σύνδεση αυτών των δύο χωρών με την υλοποίηση, την εφαρμογή και την ανάπτυξη του κεκτημένου Σένγκεν, αποτελούν μαρτυρία της στενής τους συνεργασίας στην καταπολέμηση του εγκλήματος·
      ΕΠΙΣΗΜΑΙΝΟΝΤΑΣ το κοινό συμφέρον των συμβαλλομένων μερών να εξασφαλίσουν ότι η αστυνομική συνεργασία μεταξύ των κρατών μελών της Ευρωπαϊκής Ένωσης και της Ισλανδίας και της Νορβηγίας θα λειτουργεί γρήγορα και αποτελεσματικά, κατά τρόπο σύμφωνο με τις θεμελιώδεις αρχές των εθνικών νομικών συστημάτων τους και με σεβασμό των ατομικών δικαιωμάτων και των αρχών της Ευρωπαϊκής Σύμβασης για την Προάσπιση των Δικαιωμάτων του Ανθρώπου και των Θεμελιωδών Ελευθεριών, η οποία υπεγράφη στη Ρώμη στις 4 Νοεμβρίου 1950·
      ΕΧΟΝΤΑΣ ΕΠΙΓΝΩΣΗ ότι η απόφαση-πλαίσιο 2006/960/ΔΕΥ του Συμβουλίου, της 18ης Δεκεμβρίου 2006, για την απλούστευση της ανταλλαγής πληροφοριών και στοιχείων μεταξύ των αρχών επιβολής του νόμου των κρατών μελών της Ευρωπαϊκής Ένωσης (1) έχει ήδη θεσπίσει κανόνες σύμφωνα με τους οποίους οι υπηρεσίες επιβολής του νόμου των κρατών μελών της Ευρωπαϊκής Ένωσης και της Ισλανδίας και της Νορβηγίας μπορούν να ανταλλάσσουν, γρήγορα και αποτελεσματικά, πληροφορίες και στοιχεία με σκοπό τη διεξαγωγή ποινικών ερευνών ή τη συλλογή στοιχείων όσον αφορά αξιόποινες πράξεις·
      ΕΧΟΝΤΑΣ ΕΠΙΓΝΩΣΗ ότι η ταχεία και αποτελεσματική ανταλλαγή επακριβών πληροφοριών έχει πρωταρχική σημασία για την ενθάρρυνση της διεθνούς συνεργασίας στο συγκεκριμένο τομέα· ότι προς τούτο αρμόζει η θέσπιση διαδικασιών για την προώθηση ταχέων, αποτελεσματικών και οικονομικών μέσων ανταλλαγής δεδομένων· ότι για την κοινή χρήση των δεδομένων, οι διαδικασίες αυτές θα πρέπει να καθορίζουν τις ευθύνες καθενός και να περιλαμβάνουν κατάλληλες εγγυήσεις όσον αφορά την ακρίβεια και την ασφάλεια των δεδομένων κατά τη διαβίβαση και την αποθήκευσή τους καθώς και τρόπους καταχώρισης των ανταλλαγών δεδομένων και περιορισμούς της χρήσης των ανταλλασσόμενων πληροφοριών·
      ΕΚΤΙΜΩΝΤΑΣ ότι η Ισλανδία και η Νορβηγία έχουν εκφράσει την επιθυμία να συνάψουν συμφωνία που θα τους επιτρέπει να εφαρμόζουν ορισμένες διατάξεις της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, και της απόφασης 2008/616/ΔΕΥ για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, καθώς και του παραρτήματός της, στο πλαίσιο των σχέσεων μεταξύ τους και με τα κράτη μέλη της Ευρωπαϊκής Ένωσης·
      ΕΚΤΙΜΩΝΤΑΣ ότι η Ευρωπαϊκή Ένωση κρίνει επίσης απαραίτητη τη σύναψη μιας συμφωνίας αυτού του είδους·
      ΕΠΙΣΗΜΑΙΝΟΝΤΑΣ ότι η παρούσα συμφωνία ήδη περιλαμβάνει διατάξεις βασισμένες στις κύριες διατάξεις της απόφασης 2008/615/ΔΕΥ και της απόφασης 2008/616/ΔΕΥ, καθώς και του παραρτήματός της, και αποσκοπούσες στη βελτίωση της ανταλλαγής πληροφοριών, σύμφωνα με τις οποίες τα κράτη μέλη της Ευρωπαϊκής Ένωσης και η Ισλανδία και η Νορβηγία παρέχουν αμοιβαία δικαιώματα πρόσβασης στα αυτοματοποιημένα αρχεία ανάλυσης DNA, τα αυτοματοποιημένα συστήματα αναγνώρισης δακτυλικών αποτυπωμάτων και τα μητρώα οχημάτων. Στην περίπτωση δεδομένων από εθνικά αρχεία ανάλυσης DNA και αυτοματοποιημένα συστήματα αναγνώρισης δακτυλικών αποτυπωμάτων, ένα σύστημα θετικής / αρνητικής απάντησης (hit/ no hit) θα πρέπει να επιτρέπει στο κράτος που προβαίνει στην αναζήτηση να ζητεί, σε δεύτερο στάδιο, δεδομένα προσωπικού χαρακτήρα από το κράτος που χειρίζεται το φάκελο και, εφόσον απαιτείται, να ζητεί περαιτέρω πληροφορίες μέσω διαδικασιών αμοιβαίας δικαστικής συνδρομής, περιλαμβανομένων εκείνων που εγκρίθηκαν σύμφωνα με την απόφαση-πλαίσιο 2006/960/ΔΕΥ·
      ΕΚΤΙΜΩΝΤΑΣ ότι οι εν λόγω διατάξεις θα επισπεύσουν σημαντικά τις υπάρχουσες διαδικασίες που επιτρέπουν στα κράτη μέλη, στην Ισλανδία και στη Νορβηγία να διαπιστώνουν αν ένα άλλο κράτος διαθέτει τις πληροφορίες που χρειάζονται και ποιο είναι αυτό το κράτος μέλος·
      ΕΚΤΙΜΩΝΤΑΣ ότι η διασυνοριακή σύγκριση δεδομένων θα δημιουργήσει μια νέα διάσταση στον τομέα της πάταξης του εγκλήματος και ότι οι πληροφορίες που αποκτώνται με τη σύγκριση δεδομένων θα οδηγήσουν σε νέες ερευνητικές προσεγγίσεις και, συνεπώς, θα διαδραματίσουν βασικό ρόλο στην παροχή συνδρομής προς τις υπηρεσίες επιβολής του νόμου και τις δικαστικές αρχές των κρατών·
      ΕΚΤΙΜΩΝΤΑΣ ότι οι κανόνες βασίζονται στη δικτύωση των εθνικών βάσεων δεδομένων των κρατών·
      ΕΚΤΙΜΩΝΤΑΣ ότι, υπό ορισμένες προϋποθέσεις, τα κράτη θα πρέπει να είναι σε θέση να παρέχουν δεδομένα προσωπικού χαρακτήρα και μη προσωπικού χαρακτήρα για τη βελτίωση της ανταλλαγής πληροφοριών με σκοπό την πρόληψη της διάπραξης αξιόποινων πράξεων και τη διατήρηση της δημόσιας τάξης και ασφάλειας σε σχέση με σημαντικά γεγονότα διασυνοριακής διάστασης·
      ΕΧΟΝΤΑΣ ΕΠΙΓΝΩΣΗ ότι, εκτός από τη βελτίωση της ανταλλαγής πληροφοριών, είναι αναγκαίο να ρυθμιστούν και άλλες μορφές στενότερης συνεργασίας μεταξύ αστυνομικών αρχών, ιδίως μέσω κοινών επιχειρήσεων ασφαλείας (π.χ. κοινών περιπολιών)·
      ΕΚΤΙΜΩΝΤΑΣ ότι η στενότερη αστυνομική και δικαστική συνεργασία σε ποινικές υποθέσεις πρέπει να συμβαδίζει με το σεβασμό των θεμελιωδών δικαιωμάτων, ιδίως του δικαιώματος προστασίας της ιδιωτικής ζωής και των δεδομένων προσωπικού χαρακτήρα, μέσω ειδικών ρυθμίσεων για την προστασία των δεδομένων, οι οποίες πρέπει να αντιστοιχούν στα ιδιαίτερα χαρακτηριστικά των διαφόρων μορφών ανταλλαγής δεδομένων. Οι εν λόγω διατάξεις προστασίας δεδομένων πρέπει να λαμβάνουν ιδίως υπόψη την ειδική φύση της διασυνοριακής επιγραμμικής πρόσβασης στις βάσεις δεδομένων. Δεδομένου ότι, κατά την επιγραμμική πρόσβαση, το κράτος μέλος που χειρίζεται το φάκελο δεν μπορεί να προβαίνει σε προηγούμενους ελέγχους, πρέπει να δημιουργηθεί ένα σύστημα που θα εξασφαλίζει την εκ των υστέρων επαλήθευση·
      ΕΚΤΙΜΩΝΤΑΣ ότι το σύστημα της θετικής/ αρνητικής απάντησης (hit/ no hit) προβλέπει μια δομή σύγκρισης ανώνυμων χαρακτηριστικών, όπου τα πρόσθετα δεδομένα προσωπικού χαρακτήρα ανταλλάσσονται μόνο μετά από θετική απάντηση, ενώ η παροχή και λήψη τους διέπονται από την εθνική νομοθεσία, περιλαμβανομένων των κανόνων περί δικαστικής συνδρομής· ότι η διάρθρωση αυτή εξασφαλίζει ένα κατάλληλο σύστημα προστασίας δεδομένων, με την προϋπόθεση ότι για τη διαβίβαση δεδομένων προσωπικού χαρακτήρα σε άλλο κράτος μέλος προαπαιτείται επαρκής προστασία των δεδομένων εκ μέρους των κρατών που λαμβάνουν τα δεδομένα·
      ΛΑΜΒΑΝΟΝΤΑΣ ΥΠΟΨΗ το μεγάλο αριθμό ανταλλαγής πληροφοριών και δεδομένων που προκύπτει από τη στενότερη αστυνομική και δικαστική συνεργασία, η παρούσα συμφωνία επιδιώκει να εξασφαλίσει κατάλληλο επίπεδο προστασίας των δεδομένων. Η παρούσα απόφαση συμμορφώνεται με το επίπεδο προστασίας για την επεξεργασία δεδομένων προσωπικού χαρακτήρα που καθορίζεται από τη Σύμβαση του Συμβουλίου της Ευρώπης της 28ης Ιανουαρίου 1981 για την προστασία του ατόμου από την αυτοματοποιημένη επεξεργασία πληροφοριών προσωπικού χαρακτήρα και το πρόσθετο πρωτόκολλο της 8ης Νοεμβρίου 2001 στη Σύμβαση, καθώς και με τις αρχές της σύστασης αριθ. R (87) 15 του Συμβουλίου της Ευρώπης για τη ρύθμιση της χρήσης δεδομένων προσωπικού χαρακτήρα στον αστυνομικό τομέα·
      ΒΑΣΙΖΟΜΕΝΕΣ στην αμοιβαία εμπιστοσύνη μεταξύ των κρατών μελών της Ευρωπαϊκής Ένωσης και της Ισλανδίας και της Νορβηγίας ως προς τη δομή και τη λειτουργία των νομικών τους συστημάτων·
      ΑΝΑΓΝΩΡΙΖΟΝΤΑΣ ότι οι διατάξεις των διμερών και πολυμερών συμβάσεων εξακολουθούν να έχουν εφαρμογή σε όσα θέματα δεν ρυθμίζει η παρούσα συμφωνία,
      ΑΠΟΦΑΣΙΣΑΝ ΝΑ ΣΥΝΑΨΟΥΝ ΤΗΝ ΠΑΡΟΥΣΑ ΣΥΜΦΩΝΙΑ:
      Άρθρο 1
      Αντικείμενο και στόχος
      1.   Με την επιφύλαξη των διατάξεων της παρούσας συμφωνίας, το περιεχόμενο των άρθρων 1-24, 25 παράγραφος 1, 26-32 και 34 της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, εφαρμόζεται στις διμερείς σχέσεις μεταξύ της Ισλανδίας ή της Νορβηγίας και εκάστου των κρατών μελών της Ευρωπαϊκής Ένωσης, καθώς και στις σχέσεις μεταξύ Ισλανδίας και Νορβηγίας.
      2.   Με την επιφύλαξη των διατάξεων της παρούσας συμφωνίας, το περιεχόμενο των άρθρων 1-19 και 21 της απόφασης 2008/616/ΔΕΥ για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, καθώς και του παραρτήματός της, εκτός του σημείου 1 του κεφαλαίου 4 αυτού, εφαρμόζεται στις σχέσεις που αναφέρονται στην παράγραφο 1.
      3.   Οι δηλώσεις στις οποίες προβαίνουν τα κράτη μέλη δυνάμει των αποφάσεων 2008/616/ΔΕΥ και 2008/615/ΔΕΥ του Συμβουλίου ισχύουν επίσης στις σχέσεις τους με την Ισλανδία και τη Νορβηγία.
      Άρθρο 2
      Ορισμοί
      Για τους σκοπούς της παρούσας συμφωνίας νοούνται ως:

                  1.

                  «συμβαλλόμενα μέρη», η Ευρωπαϊκή Ένωση καθώς και η Ισλανδία και η Νορβηγία·

                  2.

                  «κράτος μέλος», ένα κράτος μέλος της Ευρωπαϊκής Ένωσης·

                  3.

                  «κράτος», ένα κράτος μέλος, η Ισλανδία ή η Νορβηγία·

            Άρθρο 3
      Ενιαία εφαρμογή και ερμηνεία
      1.   Για να επιτευχθεί ο στόχος της κατά το δυνατόν ενιαίας εφαρμογής και ερμηνείας των διατάξεων που αναφέρονται στο άρθρο 1, τα συμβαλλόμενα μέρη παρακολουθούν διαρκώς την εξέλιξη της νομολογίας του Δικαστηρίου των Ευρωπαϊκών Κοινοτήτων, καθώς και την εξέλιξη της νομολογίας των αρμόδιων δικαστηρίων της Ισλανδίας και της Νορβηγίας που αφορά αυτές τις διατάξεις. Προς τούτο, δημιουργείται μηχανισμός για την τακτική διαβίβαση της σχετικής νομολογίας.
      2.   Η Ισλανδία και η Νορβηγία έχουν τη δυνατότητα να υποβάλλουν υπομνήματα ή γραπτές παρατηρήσεις στο Δικαστήριο στις περιπτώσεις στις οποίες δικαστήριο κράτους μέλους του έχει υποβάλλει προδικαστικό ερώτημα σχετικό με την ερμηνεία μιας από τις διατάξεις που αναφέρονται στο άρθρο 1.
      Άρθρο 4
      Επίλυση διαφορών
      Οι διαφορές μεταξύ της Ισλανδίας ή της Νορβηγίας και ενός κράτους μέλους ως προς την ερμηνεία ή την εφαρμογή της παρούσας συμφωνίας ή μιας από τις διατάξεις που αναφέρονται στο άρθρο 1, καθώς και των συναφών τροποποιήσεων, μπορούν να υποβάλλονται από οιοδήποτε μέρος της διαφοράς σε συνεδρίαση των αντιπροσώπων των κυβερνήσεων των κρατών μελών της Ευρωπαϊκής Ένωσης, της Ισλανδίας και της Νορβηγίας, προκειμένου να επιλύονται ταχέως.
      Άρθρο 5
      Τροποποιήσεις
      1.   Σε περίπτωση που καταστεί αναγκαία η τροποποίηση των διατάξεων της απόφασης 2008/615/ΔΕΥ τις οποίες αφορά το άρθρο 1, παράγραφος 1, και/ή των διατάξεων της απόφασης 2008/616/ΔΕΥ και του παραρτήματός της, τις οποίες αφορά το άρθρο 1, παράγραφος 2, η Ευρωπαϊκή Ένωση ενημερώνει την Ισλανδία και τη Νορβηγία σχετικά μόλις αυτό είναι δυνατό και λαμβάνει τις ενδεχόμενες παρατηρήσεις τους.
      2.   Ο θεματοφύλακας κοινοποιεί στην Ισλανδία και τη Νορβηγία οποιαδήποτε τροποποίηση των διατάξεων της απόφασης 2008/615/ΔΕΥ τις οποίες αφορά το άρθρο 1, παράγραφος 1, καθώς και οποιαδήποτε τροποποίηση των διατάξεων της απόφασης 2008/616/ΔΕΥ, καθώς και του παραρτήματός της, τις οποίες αφορά το άρθρο 1, παράγραφος 2, αμέσως μετά την έγκριση της τροποποίησης.
      Η Ισλανδία και η Νορβηγία αποφαίνονται ανεξάρτητα περί της αποδοχής του περιεχομένου της τροποποίησης και της μεταφοράς της στην εσωτερική τους έννομη τάξη. Οι αποφάσεις αυτές κοινοποιούνται στο θεματοφύλακα εντός τριών μηνών από την κοινοποίησή τους.
      3.   Εάν το περιεχόμενο της τροποποίησης δεν μπορεί να δεσμεύει την Ισλανδία ή τη Νορβηγία παρά μόνον αφότου πληρωθούν οι συνταγματικές απαιτήσεις, η Ισλανδία ή η Νορβηγία ενημερώνουν το θεματοφύλακα κατά την κοινοποίηση. Η Ισλανδία και η Νορβηγία ενημερώνουν άνευ χρονοτριβής και εγγράφως το θεματοφύλακα, και το αργότερο έξι μήνες μετά τη γνωστοποίηση, ότι πληρούνται όλες οι συνταγματικές απαιτήσεις. Από την ημερομηνία που έχει οριστεί για την έναρξη ισχύος της τροποποίησης ως προς την Ισλανδία και τη Νορβηγία και μέχρι τη γνωστοποίηση ότι πληρούνται οι συνταγματικές απαιτήσεις, η Ισλανδία και η Νορβηγία εφαρμόζουν προσωρινά και στο μέτρο του δυνατού το περιεχόμενο της εν λόγω πράξης ή διάταξης.
      4.   Εάν είτε η Ισλανδία είτε η Νορβηγία, ή και καμία από τις δύο, δεν δέχεται την τροποποίηση, η ισχύς της παρούσας συμφωνίας αναστέλλεται από την ημερομηνία που προβλέπεται για την εφαρμογή της από τα κράτη μέλη για περίοδο έξι μηνών όσον αφορά το κράτος (τα κράτη) που δεν έχει (έχουν) δεχθεί την τροποποίηση. Συγκαλείται συνάντηση των συμβαλλομένων μερών προκειμένου να εξετάσουν κάθε δυνατότητα να συνεχίσει να λειτουργεί η συμφωνία, εν ανάγκη λαμβάνοντας υπόψη μια ισοδυναμία των νομοθεσιών. Η αναστολή αίρεται αφ’ ης στιγμής το ενδιαφερόμενο κράτος ή κράτη ενημερώσουν ότι δέχονται την τροποποίηση ή εάν τα συμβαλλόμενα μέρη αποφασίσουν μεταξύ τους να εφαρμόσουν πάλι την παρούσα συμφωνία.
      5.   Εάν μετά την παρέλευση της εξάμηνης περιόδου αναστολής, τα συμβαλλόμενα μέρη δεν έχουν αποφασίσει να τη θέσουν εκ νέου σε εφαρμογή, η παρούσα συμφωνία παύει να υφίσταται όσον αφορά το κράτος το οποίο δεν έχει δεχθεί την τροποποίηση.
      6.   Οι παράγραφοι 4 και 5 δεν εφαρμόζονται στις τροποποιήσεις που επέρχονται στα κεφάλαια 3, 4 και 5 της απόφασης 2008/615/ΔΕΥ ή στο άρθρο 17 της απόφασης 2008/616/ΔΕΥ για τις οποίες η Ισλανδία ή η Νορβηγία ή και τα δύο αυτά κράτη έχουν επισημάνει στο θεματοφύλακα ότι δεν μπορούν να γίνουν αποδεκτές, και για ποιους λόγους. Σε αυτή την περίπτωση, και χωρίς να θίγεται το άρθρο 10, εξακολουθεί να εφαρμόζεται το περιεχόμενο των συναφών διατάξεων στην προηγούμενη μορφή τους πριν από την τροποποίηση έναντι του κράτους ή των κρατών που έχουν προβεί στην κοινοποίηση.
      Άρθρο 6
      Επανεξέταση
      Τα συμβαλλόμενα μέρη συμφωνούν να προβούν σε κοινή επανεξέταση της παρούσας συμφωνίας το αργότερο πέντε έτη από την έναρξη ισχύος της. Η επανεξέταση αφορά ιδίως την πρακτική εφαρμογή, την ερμηνεία και την ανάπτυξη της παρούσας συμφωνίας και μπορεί να καλύπτει θέματα όπως οι συνέπειες της ανάπτυξης της Ευρωπαϊκής Ένωσης σε σχέση με το αντικείμενο της παρούσας συμφωνίας.
      Άρθρο 7
      Σχέσεις με άλλες πράξεις
      1.   Η Ισλανδία και η Νορβηγία μπορούν να εξακολουθούν να εφαρμόζουν τις διμερείς ή πολυμερείς συμφωνίες ή διακανονισμούς διασυνοριακής συνεργασίας με κράτη μέλη που ισχύουν κατά την ημερομηνία έγκρισης της παρούσας συμφωνίας, στο βαθμό που οι εν λόγω συμφωνίες ή διακανονισμοί δεν αντίκεινται στους στόχους της παρούσας συμφωνίας. Η Ισλανδία και η Νορβηγία κοινοποιούν στο θεματοφύλακα τις συμφωνίες ή τους διακανονισμούς που εξακολουθούν να εφαρμόζονται.
      2.   Μετά την έναρξη ισχύος της παρούσας απόφασης, η Ισλανδία και η Νορβηγία μπορούν να συνάπτουν ή να θέτουν σε ισχύ άλλες διμερείς ή πολυμερείς συμφωνίες ή άλλους διακανονισμούς διασυνοριακής συνεργασίας με κράτη μέλη, στο βαθμό που οι εν λόγω συμφωνίες ή διακανονισμοί προβλέπουν τη διεύρυνση των στόχων της παρούσας απόφασης. Η Ισλανδία και η Νορβηγία κοινοποιούν στο θεματοφύλακα τις νέες συμφωνίες ή διακανονισμούς εντός τριών μηνών από την υπογραφή τους ή, στην περίπτωση πράξεων που έχουν υπογραφεί πριν από την έναρξη ισχύος της παρούσας συμφωνίας, εντός τριών μηνών από την έναρξη ισχύος τους.
      3.   Οι συμφωνίες και οι διακανονισμοί που αναφέρονται στις παραγράφους 1 και 2 δεν μπορούν να επηρεάζουν τις σχέσεις με τα κράτη που δεν είναι συμβαλλόμενα μέρη.
      4.   Η παρούσα απόφαση δεν θίγει τις ισχύουσες συμφωνίες για τη δικαστική συνδρομή ή την αμοιβαία αναγνώριση δικαστικών αποφάσεων.
      Άρθρο 8
      Κοινοποιήσεις, δηλώσεις και έναρξη ισχύος
      1.   Τα συμβαλλόμενα μέρη ενημερώνονται αμοιβαίως για την ολοκλήρωση των διαδικασιών που απαιτούνται προκειμένου να δηλώσουν ότι συμφωνούν να δεσμευθούν από την παρούσα Συμφωνία.
      2.   Η Ευρωπαϊκή Ένωση μπορεί να συναινέσει στη δέσμευσή της από την παρούσα συμφωνία έστω και αν οι αποφάσεις που προβλέπει το άρθρο 25 παράγραφος 2 της απόφασης 2008/615/ΔΕΥ δεν έχουν ακόμη ληφθεί από όλα τα κράτη μέλη στα οποία εφαρμόζεται η διάταξη αυτή.
      3.   Το άρθρο 5 παράγραφοι 1 και 2 εφαρμόζεται προσωρινά από την ημερομηνία υπογραφής της παρούσας συμφωνίας.
      4.   Η τρίμηνη προθεσμία που προβλέπει η τελευταία φράση του άρθρου 5 παράγραφος 2 σχετικά με τις τροποποιήσεις που επέρχονται μετά την υπογραφή της παρούσας συμφωνίας αλλά πριν την έναρξη ισχύος της αρχίζει να τρέχει από την ημέρα έναρξης ισχύος της παρούσας συμφωνίας.
      5.   Προβαίνοντας στην κατά την παράγραφο 1 κοινοποίηση ή, εάν προβλέπεται, οποτεδήποτε μετέπειτα, η Ισλανδία και η Νορβηγία προβαίνουν στις δηλώσεις που προβλέπονται στην παρούσα συμφωνία.
      6.   Η παρούσα συμφωνία αρχίζει να ισχύει μεταξύ της Ευρωπαϊκής Ένωσης και της Ισλανδίας την πρώτη ημέρα του τρίτου μήνα που ακολουθεί την ημέρα που ο Γενικός Γραμματέας του Συμβουλίου της Ευρωπαϊκής Ένωσης διαπιστώσει ότι πληρούνται όλες οι τυπικές απαιτήσεις σχετικά με τη διατύπωση της συναίνεσης εκ μέρους της Ευρωπαϊκής Ένωσης και της Ισλανδίας ή εξ ονόματός τους ότι δεσμεύονται από την παρούσα συμφωνία.
      7.   Η παρούσα συμφωνία αρχίζει να ισχύει μεταξύ της Ευρωπαϊκής Ένωσης και της Νορβηγίας την πρώτη ημέρα του τρίτου μήνα που ακολουθεί την ημέρα που ο Γενικός Γραμματέας του Συμβουλίου της Ευρωπαϊκής Ένωσης διαπιστώσει ότι πληρούνται όλες οι τυπικές απαιτήσεις σχετικά με τη διατύπωση της συναίνεσης εκ μέρους της Ευρωπαϊκής Ένωσης και της Νορβηγίας ή εξ ονόματός τους ότι δεσμεύονται από την παρούσα συμφωνία.
      8.   Μόλις η παρούσα συμφωνία τεθεί σε ισχύ μεταξύ Ευρωπαϊκής Ένωσης και Ισλανδίας και Ευρωπαϊκής Ένωσης και Νορβηγίας, τίθεται επίσης σε ισχύ μεταξύ Ισλανδίας και Νορβηγίας.
      9.   Η διαβίβαση δεδομένων προσωπικού χαρακτήρα δυνάμει της παρούσας συμφωνίας δεν μπορεί να πραγματοποιηθεί προτού τα κράτη που συμμετέχουν στη διαβίβαση θέσουν σε εφαρμογή στο εθνικό δίκαιο τις διατάξεις του κεφαλαίου 6 της απόφασης 2008/615/ΔΕΥ.
      10.   Προκειμένου να επαληθευθεί αν αυτό συμβαίνει στην Ισλανδία και τη Νορβηγία, πραγματοποιείται επίσκεψη αξιολόγησης και προκαταρκτική σειρά δοκιμών, σύμφωνων με τις προϋποθέσεις και τις ρυθμίσεις που έχουν συνομολογηθεί με τα κράτη αυτά και ταυτόσημων με εκείνες στις οποίες υπόκεινται τα κράτη μέλη κατ’ εφαρμογή του κεφαλαίου 4 του παραρτήματος της απόφασης 2008/616/ΔΕΥ.
      Βάσει συνολικής έκθεσης αξιολόγησης, το Συμβούλιο καθορίζει ομόφωνα τις ημερομηνίες από τις οποίες τα κράτη μέλη μπορούν να κοινοποιούν τα προσωπικά τους δεδομένα στην Ισλανδία και τη Νορβηγία σύμφωνα με την παρούσα συμφωνία.
      Άρθρο 9
      Προσχώρηση
      Η προσχώρηση νέων κρατών μελών στην Ευρωπαϊκή Ένωση δημιουργεί δικαιώματα και υποχρεώσεις βάσει της παρούσας συμφωνίας μεταξύ των εν λόγω νέων κρατών μελών και της Ισλανδίας και της Νορβηγίας.
      Άρθρο 10
      Καταγγελία
      1.   Την παρούσα συμφωνία δύναται να καταγγείλει ανά πάσα στιγμή έκαστο των συμβαλλομένων μερών. Εάν την καταγγείλει η Ισλανδία ή η Νορβηγία, η παρούσα συμφωνία παραμένει σε ισχύ μεταξύ της Ευρωπαϊκής Ένωσης και του κράτους που δεν την έχει καταγγείλει. Εάν την καταγγείλει η Ευρωπαϊκή Ένωση, παύει να ισχύει.
      2.   Η καταγγελία της παρούσας συμφωνίας σύμφωνα με την παράγραφο 1 παράγει αποτελέσματα έξι μήνες μετά την κατάθεση της κοινοποίησης της καταγγελίας.
      Άρθρο 11
      Θεματοφύλακας
      1.   Ο Γενικός Γραμματέας του Συμβουλίου της Ευρωπαϊκής Ένωσης εκτελεί χρέη θεματοφύλακα της παρούσας συμφωνίας.
      2.   Ο θεματοφύλακας δημοσιοποιεί κάθε κοινοποίηση που γίνεται σχετικά με την παρούσα συμφωνία.

         Η παρούσα συμφωνία έγινε στη Στοκχόλμη στις 26 Νοεμβρίου 2009 και στις Βρυξέλλες, στις 30 Νοεμβρίου 2009, σε ένα μόνον αντίτυπο, στην αγγλική, βουλγαρική, γαλλική, γερμανική, δανική, ελληνική, εσθονική, ισλανδική, ισπανική, ιταλική, λετονική, λιθουανική, μαλτέζικη, νορβηγική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα και όλα τα κείμενα είναι εξίσου αυθεντικά.

            За Европейския съюз
            Por la Unión Europea
            Za Evropskou unii
            For den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Thar ceann an Aontais Eorpaigh
            Per l'Unione europea
            Eiropas Savienības vārdā
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            På Europeiska unionens vägnar
            Fyrir hönd Evrópusambandsins
            For Den europeiske union

            За Република Исландия
            Por la República de Islandia
            Za Islandskou republiku
            For Republikken Island
            Für die Republik Island
            Islandi Vabariigi nimel
            Για την Δημοκρατία της Ισλανδίας
            For the Republic of Iceland
            Pour la République d'Islande
            Thar ceann Phoblacht na hĺoslainne
            Per la Repubblica d'Islanda
            Islandes Republikas vārdā
            Islandijos Respublikos vardu
            Az Izlandi Köztársaság részéről
            Għar-Repubblika ta' l-Islanda
            Voor de Republiek Ijsland
            W imieniu Republiki Islandii
            Pela República da Islândia
            Pentru Republica Islanda
            za Islandskú republiku
            Za Republiko Islandijo
            Islannin tasavallan puolesta
            På Republiken Islands vägnar
            Fyrir hönd lýðveldisins Íslands
            For Republikken Island

            За Кралство Норвегия
            Por el Reino de Noruega
            Za Norské království
            For Kongeriget Norge
            Für das Königreich Norwegen
            Norra Kuningriigi nimel
            Για το Βασίλειο της Νορβηγίας
            For the Kingdom of Norway
            Pour le Royaume de Norvège
            Thar ceann Ríocht na hIorua
            Per il Regno di Norvegia
            Norvēģijas Karalistes vārdā
            Norvegijos Karalystės vardu
            A Norvég Királyság részéről
            Għar-Renju tan-Norvegia
            Voor het Koninkrijk Noorwegen
            W imieniu Królestwa Norwegii
            Pelo Reino da Noruega
            Pentru Regatul Novegiei
            Za Nórske kráľovstvo
            Za Kraljevino Norveško
            Norjan kuningaskunnan puolesta
            På Konungariket Norges vägnar
            Fyrir hönd Konungsríkisins Noregs
            For Kongeriket Norge

         (1)  ΕΕ L 386, της 29.12.2006, σ. 89.

         ΔΗΛΩΣΗ ΠΡΟΣ ΥΙΟΘΕΤΗΣΗ ΚΑΤΑ ΤΗΝ ΥΠΟΓΡΑΦΗ ΤΗΣ ΣΥΜΦΩΝΙΑΣ
         Η Ευρωπαϊκή Ένωση και η Ισλανδία και η Νορβηγία, οι οποίες υπέγραψαν τη συμφωνία για την εφαρμογή ορισμένων διατάξεων της απόφασης 2008/615/ΔΕΥ του Συμβουλίου σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, και της απόφασης 2008/616/ΔΕΥ του Συμβουλίου για την εφαρμογή της απόφασης 2008/615/ΔΕΥ του Συμβουλίου σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, καθώς και του παραρτήματός της, («η συμφωνία»),
         δηλώνουν:

                     Η εφαρμογή των ανταλλαγών δεδομένων που αφορούν τα προφίλ DNA, τα δακτυλικά αποτυπώματα και τις καταγραφές οχημάτων απαιτεί η Ισλανδία και η Νορβηγία να εγκαθιδρύσουν διμερείς συνδέσεις για καθεμία από αυτές τις κατηγορίες με καθένα από τα κράτη μέλη.

                     Για να διευκολύνουν αυτή την υποχρέωση, η Ισλανδία και η Νορβηγία είναι παραλήπτες κάθε διαθέσιμου εγγράφου, συγκεκριμένου λογισμικού και καταλόγου χρήσιμων επαφών.

                     Η Ισλανδία και η Νορβηγία μπορούν να επωφεληθούν από μια άτυπη εταιρική σχέση με τα κράτη μέλη που έχουν θέσει ήδη σε εφαρμογή τέτοιες ανταλλαγές, με την προοπτική να μοιραστούν τις εμπειρίες που έχουν αποκτήσει και να έχουν έτσι πρόσβαση σε πρακτική και τεχνική βοήθεια.

                     Οι μέθοδοι τέτοιων συνεργασιών αποτελούν αντικείμενο απευθείας συμφωνίας ανάμεσα στα ενδιαφερόμενα κράτη.

                     Οι Ισλανδοί και Νορβηγοί εμπειρογνώμονες μπορούν ανά πάσα στιγμή να έλθουν σε επαφή με την Προεδρία του Συμβουλίου, ή/και την Επιτροπή ή/και αναγνωρισμένους εμπειρογνώμονες στους τομείς για τους οποίους επιθυμούν να αποκτήσουν πληροφορίες, διευκρινίσεις ή άλλου είδους βοήθεια. Ομοίως η Επιτροπή, εφόσον πρόκειται για την προετοιμασία προτάσεων ή ανακοινώσεων για την οποία είναι σε επαφή με τα κράτη μέλη, μπορεί να προσεγγίσει με τον ίδιο τρόπο την Ισλανδία και τη Νορβηγία.

                     Οι Ισλανδοί και Νορβηγοί ειδικοί μπορούν να κληθούν να μετάσχουν στις συνεδριάσεις μιας ειδικής ομάδας, στο πλαίσιο της οποίας οι εμπειρογνώμονες των κρατών μελών συζητούν για διάφορες τεχνικές πλευρές των ανταλλαγών δεδομένων σχετικών με τα προφίλ DNA, τα δακτυλικά αποτυπώματα ή τις καταγραφές οχημάτων που εμπίπτουν άμεσα στην εφαρμογή των ανωτέρω αποφάσεων του Συμβουλίου από την Ισλανδία ή/ και τη Νορβηγία.


title: Απόφαση (ΕΕ) 2016/244 της Ευρωπαϊκής Κεντρικής Τράπεζας, της 18ης Δεκεμβρίου 2015, που τροποποιεί την απόφαση ΕΚΤ/2010/10 σχετικά με τη μη συμμόρφωση προς τις υποχρεώσεις παροχής στατιστικών στοιχείων (ΕΚΤ/2015/50)

text:
               20.2.2016

               EL

               Επίσημη Εφημερίδα της Ευρωπαϊκής Ένωσης

               L 45/13

         ΑΠΌΦΑΣΗ (ΕΕ) 2016/244 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 18ης Δεκεμβρίου 2015
   που τροποποιεί την απόφαση ΕΚΤ/2010/10 σχετικά με τη μη συμμόρφωση προς τις υποχρεώσεις παροχής στατιστικών στοιχείων (ΕΚΤ/2015/50)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τα άρθρα 5.1 και 34.1,
   Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως το άρθρο 7,
   Έχοντας υπόψη τον κανονισμό (ΕΚ) αριθ. 2532/98 του Συμβουλίου, της 23ης Νοεμβρίου 1998, σχετικά με τις εξουσίες της Ευρωπαϊκής Κεντρικής Τράπεζας για την επιβολή κυρώσεων (2), και ιδίως το άρθρο 6 παράγραφος 2,
   Έχοντας υπόψη τον κανονισμό (ΕΚ) αριθ. 2157/1999 της Ευρωπαϊκής Κεντρικής Τράπεζας, της 23ης Σεπτεμβρίου 1999, σχετικά με τις εξουσίες της Ευρωπαϊκής Κεντρικής Τράπεζας για επιβολή κυρώσεων (ΕΚΤ/1999/4) (3),
   Εκτιμώντας τα ακόλουθα:

               (1)

               Η απόφαση ΕΚΤ/2010/10 (4) είναι αναγκαίο να ευθυγραμμιστεί με τις τροποποιήσεις του κανονισμού (ΕΕ) αριθ. 1071/2013 της Ευρωπαϊκής Κεντρικής Τράπεζας (ΕΚΤ/2013/33) (5) και του κανονισμού (ΕΕ) αριθ. 1072/2013 της Ευρωπαϊκής Κεντρικής Τράπεζας (ΕΚΤ/2013/34) (6).

               (2)

               Εξάλλου, η διαδικασία συλλογής πληροφοριών και επιβολής κυρώσεων σε περίπτωση παραβάσεων, η οποία προβλέπεται στην απόφαση ΕΚΤ/2010/10, θα πρέπει να εφαρμόζεται και στις περιπτώσεις μη συμμόρφωσης στο πλαίσιο του κανονισμού (ΕΕ) αριθ. 1073/2013 της Ευρωπαϊκής Κεντρικής Τράπεζας (ΕΚΤ/2013/38) (7), του κανονισμού (ΕΕ) αριθ. 1074/2013 της Ευρωπαϊκής Κεντρικής Τράπεζας (ΕΚΤ/2013/39) (8) και του κανονισμού (ΕΕ) αριθ. 1075/2013 της Ευρωπαϊκής Κεντρικής Τράπεζας (ΕΚΤ/2013/40) (9), καθώς έχει αποδειχθεί αποτελεσματικό εργαλείο για την αντιμετώπιση της μη συμμόρφωσης προς τις υποχρεώσεις παροχής στατιστικών στοιχείων, η οποία μπορεί μάλιστα να λαμβάνει χώρα και στο πλαίσιο των ως άνω κανονισμών,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση ΕΚΤ/2010/10 τροποποιείται ως εξής:

               1)

               στο άρθρο 1, το σημείο 2) αντικαθίσταται από το ακόλουθο κείμενο:

                           «2)

                           ο όρος “νομισματικό χρηματοπιστωτικό ίδρυμα” (ΝΧΙ) έχει την ίδια έννοια με αυτή του άρθρου 1 του κανονισμού (ΕΕ) αριθ. 1071/2013 της Ευρωπαϊκής Κεντρικής Τράπεζας (ΕΚΤ/2013/33) (10)·

                  (10)  Κανονισμός (ΕΕ) αριθ. 1071/2013 της Ευρωπαϊκής Κεντρικής Τράπεζας, της 24ης Σεπτεμβρίου 2013, σχετικά με τη λογιστική κατάσταση του τομέα των νομισματικών χρηματοπιστωτικών ιδρυμάτων (ΕΚΤ/2013/33) (ΕΕ L 297 της 7.11.2013, σ. 1).»·"

               2)

               στο άρθρο 1, προστίθεται ο ακόλουθος ορισμός:

                           «7)

                           ο όρος “επενδυτικός οργανισμός” (ΕΟ) έχει την ίδια έννοια με αυτή του άρθρου 1 του κανονισμού (ΕΕ) αριθ. 1073/2013 της Ευρωπαϊκής Κεντρικής Τράπεζας (ΕΚΤ/2013/38) (11)·

                  (11)  Κανονισμός (EE) αριθ. 1073/2013 της Ευρωπαϊκής Κεντρικής Τράπεζας, της 18ης Οκτωβρίου 2013, σχετικά με τα στατιστικά στοιχεία του ενεργητικού και παθητικού των επενδυτικών οργανισμών (EKT/2013/38) (ΕΕ L 297 της 7.11.2013, σ. 73).»·"

               3)

               στο άρθρο 1, προστίθεται ο ακόλουθος ορισμός:

                           «8)

                           ο όρος “ταχυδρομικές υπηρεσίες απευθείας μεταφοράς χρηματικών ποσών” (ΤΥΑΜΕΧΠ) έχει την ίδια έννοια με αυτή του άρθρου 1 του κανονισμού (ΕΕ) αριθ. 1074/2013 της Ευρωπαϊκής Κεντρικής Τράπεζας (ΕΚΤ/2013/39) (12)·

                  (12)  Κανονισμός (ΕΕ) αριθ. 1074/2013 της Ευρωπαϊκής Κεντρικής Τράπεζας, της 18ης Οκτωβρίου 2013, σχετικά με τις υποχρεώσεις παροχής στοιχείων όσον αφορά τις ταχυδρομικές υπηρεσίες απευθείας μεταφοράς χρηματικών ποσών οι οποίες αποδέχονται καταθέσεις από μη νομισματικά χρηματοπιστωτικά ιδρύματα κατοίκους της ζώνης του ευρώ (ΕΚΤ/2013/39) (ΕΕ L 297 της 7.11.2013, σ. 94).»·"

               4)

               στο άρθρο 1, προστίθεται ο ακόλουθος ορισμός:

                           «9)

                           ο όρος “χρηματοοικονομικές εταιρείες ειδικού σκοπού οι οποίες μετέχουν σε συναλλαγές τιτλοποίησης” (ΧΡΕΣ) έχει την ίδια έννοια με αυτή του άρθρου 1 του κανονισμού (ΕΕ) αριθ. 1075/2013 της Ευρωπαϊκής Κεντρικής Τράπεζας (ΕΚΤ/2013/40) (13)·

                  (13)  Κανονισμός (EE) αριθ. 1075/2013 της Ευρωπαϊκής Κεντρικής Τράπεζας, της 18ης Οκτωβρίου 2013, σχετικά με στατιστικά στοιχεία του ενεργητικού και του παθητικού των χρηματοοικονομικών εταιρειών ειδικού σκοπού οι οποίες μετέχουν σε συναλλαγές τιτλοποίησης (ΕΚΤ/2013/40) (ΕΕ L 297 της 7.11.2013, σ. 107).»·"

               5)

               στο άρθρο 2, η παράγραφος 1 αντικαθίσταται από το ακόλουθο κείμενο:
               «1.   Η ΕΚΤ και οι ΕθνΚΤ παρακολουθούν τη συμμόρφωση των μονάδων παροχής στοιχείων προς τα ελάχιστα πρότυπα που απαιτούνται για την εκπλήρωση των υποχρεώσεών τους για παροχή στατιστικών στοιχείων, σύμφωνα με τα οριζόμενα στο παράρτημα IV του κανονισμού (ΕΕ) αριθ. 1071/2013 (ΕΚΤ/2013/33), στο παράρτημα II του κανονισμού (ΕΕ) αριθ. 1072/2013 (ΕΚΤ/2013/34) (14), στο παράρτημα IV του κανονισμού (ΕΕ) αριθ. 1073/2013 (ΕΚΤ/2013/38), στο παράρτημα III του κανονισμού (ΕΕ) αριθ. 1074/2013 (ΕΚΤ/2013/39) και στο παράρτημα III του κανονισμού (ΕΕ) αριθ. 1075/2013 (ΕΚΤ/2013/40). Σε περίπτωση μη συμμόρφωσης η ΕΚΤ και η αρμόδια ΕθνΚΤ μπορούν να αποφασίσουν την εφαρμογή σταδίου αξιολόγησης ή/και την κίνηση διαδικασίας σε περίπτωση παραβάσεων, σύμφωνα με τα αναφερόμενα στο άρθρο 3 παράγραφοι 1 και 2. Μετά την κίνηση διαδικασίας σε περίπτωση παραβάσεων η ΕΚΤ μπορεί να επιβάλει κυρώσεις σύμφωνα με το άρθρο 7 του κανονισμού (ΕΚ) αριθ. 2533/98.

                  (14)  Κανονισμός (EE) αριθ. 1072/2013 της Ευρωπαϊκής Κεντρικής Τράπεζας, της 24ης Σεπτεμβρίου 2013, σχετικά με τα στατιστικά στοιχεία επιτοκίων των νομισματικών χρηματοπιστωτικών ιδρυμάτων (EKT/2013/34) (ΕΕ L 297 της 7.11.2013, σ. 51).»."

         Άρθρο 2
   Έναρξη ισχύος
   Η παρούσα απόφαση αρχίζει να ισχύει την 1η Ιουλίου 2016. Εφαρμόζεται από την περίοδο αναφοράς του Ιουνίου 2016 για τις υποχρεώσεις παροχής μηνιαίων και ετήσιων στοιχείων και από το δεύτερο τρίμηνο του 2016 για τις υποχρεώσεις παροχής τριμηνιαίων στοιχείων.

      Φρανκφούρτη, 18 Δεκεμβρίου 2015.

            Ο Πρόεδρος της ΕΚΤ

         Mario DRAGHI

      (1)  ΕΕ L 318 της 27.11.1998, σ. 8.

      (2)  ΕΕ L 318 της 27.11.1998, σ. 4.

      (3)  ΕΕ L 264 της 12.10.1999, σ. 21.

      (4)  Απόφαση ΕΚΤ/2010/10, της 19ης Αυγούστου 2010, σχετικά με τη μη συμμόρφωση προς τις υποχρεώσεις παροχής στατιστικών στοιχείων (ΕΕ L 226 της 28.8.2010, σ. 48).

      (5)  Κανονισμός (ΕΕ) αριθ. 1071/2013 της Ευρωπαϊκής Κεντρικής Τράπεζας, της 24ης Σεπτεμβρίου 2013, σχετικά με τη λογιστική κατάσταση του τομέα των νομισματικών χρηματοπιστωτικών ιδρυμάτων (ΕΚΤ/2013/33) (ΕΕ L 297 της 7.11.2013, σ. 1).

      (6)  Κανονισμός (EE) αριθ. 1072/2013 της Ευρωπαϊκής Κεντρικής Τράπεζας, της 24ης Σεπτεμβρίου 2013, σχετικά με τα στατιστικά στοιχεία επιτοκίων των νομισματικών χρηματοπιστωτικών ιδρυμάτων (EKT/2013/34) (ΕΕ L 297 της 7.11.2013, σ. 51).

      (7)  Κανονισμός (EE) αριθ. 1073/2013 της Ευρωπαϊκής Κεντρικής Τράπεζας, της 18ης Οκτωβρίου 2013, σχετικά με τα στατιστικά στοιχεία του ενεργητικού και παθητικού των επενδυτικών οργανισμών (EKT/2013/38) (ΕΕ L 297 της 7.11.2013, σ. 73).

      (8)  Κανονισμός (ΕΕ) αριθ. 1074/2013 της Ευρωπαϊκής Κεντρικής Τράπεζας, της 18ης Οκτωβρίου 2013, σχετικά με τις υποχρεώσεις παροχής στοιχείων όσον αφορά τις ταχυδρομικές υπηρεσίες απευθείας μεταφοράς χρηματικών ποσών οι οποίες αποδέχονται καταθέσεις από μη νομισματικά χρηματοπιστωτικά ιδρύματα κατοίκους της ζώνης του ευρώ (ΕΚΤ/2013/39) (ΕΕ L 297 της 7.11.2013, σ. 94).

      (9)  Κανονισμός (EE) αριθ. 1075/2013 της Ευρωπαϊκής Κεντρικής Τράπεζας, της 18ης Οκτωβρίου 2013, σχετικά με στατιστικά στοιχεία του ενεργητικού και του παθητικού των χρηματοοικονομικών εταιρειών ειδικού σκοπού οι οποίες μετέχουν σε συναλλαγές τιτλοποίησης (ΕΚΤ/2013/40) (ΕΕ L 297 της 7.11.2013, σ. 107).


80/991/EOK: Απόφαση της Επιτροπής της 9ης Οκτωβρίου 1980 περί δημιουργίας μιας ισομερούς επιτροπής εσωτερικών πλωτών μεταφορών


title: Απόφαση (ΚΕΠΠΑ) 2017/1802 της Επιτροπής Πολιτικής και Ασφάλειας, της 28ης Σεπτεμβρίου 2017, σχετικά με τον διορισμό του αρχηγού αποστολής της αστυνομικής αποστολής της Ευρωπαϊκής Ένωσης για τα παλαιστινιακά εδάφη (EUPOL COPPS) (EUPOL COPPS/1/2017)

text:
               7.10.2017

               EL

               Επίσημη Εφημερίδα της Ευρωπαϊκής Ένωσης

               L 259/20

         ΑΠΌΦΑΣΗ (ΚΕΠΠΑ) 2017/1802 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 28ης Σεπτεμβρίου 2017
   σχετικά με τον διορισμό του αρχηγού αποστολής της αστυνομικής αποστολής της Ευρωπαϊκής Ένωσης για τα παλαιστινιακά εδάφη (EUPOL COPPS) (EUPOL COPPS/1/2017)
   H ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38 τρίτο εδάφιο,
   Έχοντας υπόψη την απόφαση 2013/354/ΚΕΠΠΑ του Συμβουλίου, της 3ης Ιουλίου 2013, για την αστυνομική αποστολή της Ευρωπαϊκής Ένωσης για τα παλαιστινιακά εδάφη (EUPOL COPPS) (1), και ιδίως το άρθρο 9 παράγραφος 1,
   Εκτιμώντας τα ακόλουθα:

               (1)

               Δυνάμει του άρθρου 9 παράγραφος 1 της απόφασης 2013/354/ΚΕΠΠΑ, η Επιτροπή Πολιτικής και Ασφάλειας (ΕΠΑ) εξουσιοδοτείται, σύμφωνα με το άρθρο 38 τρίτο εδάφιο της Συνθήκης, να λαμβάνει τις σχετικές αποφάσεις προκειμένου να ασκεί τον πολιτικό έλεγχο και τη στρατηγική διεύθυνση της αστυνομικής αποστολής της Ευρωπαϊκής Ένωσης για τα παλαιστινιακά εδάφη (EUPOL COPPS), συμπεριλαμβανομένης της απόφασης διορισμού αρχηγού αποστολής.

               (2)

               Στις 17 Φεβρουαρίου 2015 η ΕΠΑ εξέδωσε την απόφαση EUPOL COPPS/1/2015 (2), για τον διορισμό του κ. Rodolphe MAUGET ως αρχηγού αποστολής της EUPOL COPPS από τις 16 Φεβρουαρίου 2015 έως τις 30 Ιουνίου 2015.

               (3)

               Η θητεία του κ. Rodolphe MAUGET ως αρχηγού αποστολής της EUPOL COPPS παρατάθηκε επανειλημμένως, τελευταία δε με την απόφαση EUPOL COPPS/1/2016 της ΕΠΑ (3), με την οποία παρατάθηκε η θητεία του ως αρχηγού αποστολής της EUPOL COPPS έως τις 30 Ιουνίου 2017.

               (4)

               Στις 22 Σεπτεμβρίου 2017 ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας πρότεινε τον διορισμό του κ. Kauko AALTOMAA ως αρχηγού αποστολής της EUPOL COPPS από την 1η Οκτωβρίου 2017 έως τις 30 Ιουνίου 2018,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο κ. Kauko AALTOMAA διορίζεται αρχηγός αποστολής της αστυνομικής αποστολής της Ευρωπαϊκής Ένωσης για τα παλαιστινιακά εδάφη (EUPOL COPPS) από την 1η Οκτωβρίου 2017 έως τις 30 Ιουνίου 2018.
   Άρθρο 2
   Η παρούσα απόφαση αρχίζει να ισχύει από την ημερομηνία της έκδοσής της.

      Βρυξέλλες, 28 Σεπτεμβρίου 2017.

            Για την Επιτροπή Πολιτικής και Ασφάλειας

            Ο Πρόεδρος

         W. STEVENS

      (1)  ΕΕ L 185 της 4.7.2013, σ. 12.

      (2)  Απόφαση (ΚΕΠΠΑ) 2015/381 της Επιτροπής Πολιτικής και Ασφάλειας, της 17ης Φεβρουαρίου 2015, σχετικά με το διορισμό του αρχηγού της αστυνομικής αποστολής της Ευρωπαϊκής Ένωσης για τα παλαιστινιακά εδάφη (EUPOL COPPS) (EUPOL COPPS/1/2015) (ΕΕ L 64 της 7.3.2015, σ. 37).

      (3)  Απόφαση (ΚΕΠΠΑ) 2016/1193 της Επιτροπής Πολιτικής και Ασφάλειας, της 12ης Ιουλίου 2016, για την παράταση της θητείας του αρχηγού της αστυνομικής αποστολής της Ευρωπαϊκής Ένωσης για τα παλαιστινιακά εδάφη (EUPOL COPPS) (EUPOL COPPS/1/2016) (ΕΕ L 197 της 22.7.2016, σ. 1).